Eks ole küsimus, mis pikas perspektiivis Eesti majast peaks saama. Eesti maja lehelt: "Kuna Eesti Maja on mittetulundusühing oleneb meie eksisteerimine põhiliselt Eesti Maja liikmete toetusest. Üle 70% meie kulutuste katteks tuleb Eesti Maja üritustest ja annetustest. Puudujääv osa tuleb üürimiste tuludest."  Ülalkirjeldatud kombinatsioon maja külalistest seab omad piirid finantsidele - vanemat põlvkonda jääb vaikselt vähemaks ja noorem põlvkond on võib-olla kitsamate finantsiliste võimalustega ja võib-olla ka grupina vähem ühtne. Eks Eesti maja eesmärk ole aastakümnete jooksul ka muutunud. Üks oluline roll on ära kadunud - enam ei ole vaja võidelda Eesti iseseisvuse eest. Samas nõudlus Eesti kultuuri ja Eesti kooli järele võiks olla siin viimase paari aastakümne jooksul suurenenud seoses Eestist juurde tulnud noore  põlvkonnaga. Kui Eesti maja on koht, mis aitab välismaal elavatel eestlastel säilitada ja tugevdada kontakte Eestiga, hoida end kursis Eesti kultuuriga, säilitada eesti keelt, panustada ise Eesti kultuuri, majanduse, hariduse või mistahes valdkonna arengusse, siis võib-olla on mõistlik Eesti riigil seda üritust osaliselt toetada. Meie igatahes loodame sinna jälle jõuda juba septembris, kui toimub  Terminaatori kontsert.